Diari Oficial de la Generalitat Valenciana


Sumari del DOGV 4310, del 08-08-2002 (2002/8523)

RESOLUCIÓ de 29 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Administracions Públiques i la Generalitat Valenciana, per al desenvolupament de Plans de Formació Contínua acollits al III Acord de Formació Contínua en les Administracions Públiques d'11 de gener de 2001.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4310

Data del DOGV
:   08-08-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/8523


Data del document
:   29-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * formació en el lloc de treball
    * funcionari
    * reciclatge professional
    * administració central
    * cooperació administrativa

RESOLUCIÓ de 29 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Administracions Públiques i la Generalitat Valenciana, per al desenvolupament de Plans de Formació Contínua acollits al III Acord de Formació Contínua en les Administracions Públiques d'11 de gener de 2001. [2002/8523]
  
Subscrit, després de la tramitació prèvia reglamentària, entre el Ministeri d'Administracions Públiques i la Generalitat Valenciana, el 2 de juliol de 2002, un Conveni de col·laboració per al desenvolupament de Plans de Formació Contínua acollits al III Acord de Formació Contínua en les Administracions Públiques d'11 de gener de 2001, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0506/2002, i que figura com a annex d'aquesta resolució.
  
València, 29 de juliol de 2002.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Administracions Públiques i la Generalitat Valenciana, per al desenvolupament de Plans de Formació Contínua acollits al III Acord de Formació Contínua en les Administracions Públiques d'11 de gener de 2001
  
Madrid, 2 de juliol de 2002
  
Reunits
  
D'una banda:
  
El senyor Jesús Posada Moreno, com a ministre d'Administracions Públiques, i en virtut de la competència conferida per l'Acord del Consell de Ministres, de 3 de juliol de 1998, publicat per Resolució de 8 de juliol de 1998, de la Secretaria d'Estat per a les Administracions Territorials.
  
I, d'altra:
  
El senyor Carlos González Cepeda, conseller de Justícia i Administracions Públiques de la Generalitat Valenciana, que actua en nom i representació d'aquesta, en virtut de la facultat atorgada pel Govern Valencià en la reunió de 4 de juny de 2002.
  
Ambdues parts es reconeixen plena competència i capacitat per a firmar el present Conveni de Col·laboració i
  
Exposen
  
Primer. L'article 149.1.18a de la Constitució reserva a l'Estat competència exclusiva sobre les bases de Règim Jurídic de les Administracions Públiques, que en tot cas garantiran als administrats un tractament comú davant d'aquestes.
  
D'acord amb això i conforme al que estableix l'Estatut d'Autonomia de la Comunitat Valenciana, correspon a la Generalitat Valenciana, en el marc de la regulació general de l'Estat, el desenvolupament legislatiu i l'execució en matèria de Règim Jurídic de l'administració de la Generalitat Valenciana.
  
Segon. Que la Comissió General per a la Formació Contínua és l'òrgan de composició paritària, a la qual correspon ordenar la formació contínua en les administracions públiques.
  
És competència especial d'aquesta Comissió acordar la distribució dels fons disponibles per al finançament dels plans de formació contínua.
  
Tercer. La disposició addicional vintena quarta de la Llei de Pressupostos Generals de l'Estat per al 2002 i l'Acord Tripartit sobre Formació Contínua, de 19 de desembre de 2000, articulen el finançament de la formació contínua en les administracions públiques per al present exercici.
  
L'import corresponent serà transferit des de l'Institut Nacional d'Ocupació a l'Institut Nacional d'Administració Pública, d'acord amb el que estableix l'article 5.1 de l'Acord Tripartit sobre Formació Contínua, de 19 de desembre de 2000.
  
Quart Que la Comissió de Formació Contínua de la Generalitat Valenciana, aprova el Pla de Formació Contínua promogut per la Generalitat Valenciana, i el remet a la Comissió General per a la Formació Contínua, per a la seua consideració en el marc dels criteris establits en el III AFCAP.
  
Cinqué. Que una vegada aprovat definitivament el Pla de Formació Contínua promogut per la Generalitat Valenciana, i d'acord amb el que preveu el III Acord de Formació Contínua en les Administracions Públiques, de l'11 de gener de 2001, dit Pla serà desenvolupat segons el que disposa l'Ordre Ministerial de l'11 de gener de 2001, per la qual s'aproven les bases reguladores per al desenvolupament de plans de formació, en el marc del III Acord de Formació Contínua en les Administracions Públiques, d'11 de gener de 2001 i en el present Conveni de Col·laboració.
  
Sisé. Que la Generalitat Valenciana, una vegada aprovat el seu pla de formació per la Comissió General per a la Formació Contínua, podrà sol·licitar a aquesta Comissió modificacions a dit Pla, i s'haurà d'entendre per modificació una alteració substancial en el pressupost o contingut del pla de formació, referida a la substitució o incorporació d'accions formatives no previstes en el pla de formació inicial o adaptat. En cap cas no es considerarà modificació la reincorporació d'accions formatives previstes en el pla inicial. Les sol·licituds de modificació hauran de trametre's, amb anterioritat a la data límit del 15 de novembre, a la Secretaria de la Comissió General per a la Formació Contínua.
  
Per la qual cosa, les parts acorden subscriure el present Conveni de Col·laboració d'acord amb les següents:
  
Clàusules
  
Primera. Objecte del Conveni
  
El present Conveni té per objecte establir la col·laboració entre el Ministeri d'Administracions Públiques i la Generalitat Valenciana, representada per la Conselleria de Justícia i Administracions Públiques, per al desenvolupament de plans de Formació Contínua, acollits al III Acord de Formació Contínua en les Administracions Públiques.
  
Segona. Àmbit d'aplicació
  
L'àmbit del Conveni s'estén a la Generalitat Valenciana, i podrà afectar els empleats públics que presten serveis en el territori de la Comunitat Autònoma de València, la participació dels quals estiga prevista en el Pla de Formació.
  
Tercera. El Ministeri d'Administracions Públiques, a través de l'Institut Nacional d'Administració Pública, mitjançant Resolució del director de l'INAP, en exercici de les competències en matèria pressupostària que li atribueix el Reial Decret 2617/1996 de 20 de desembre, i a càrrec del seu pressupost, finançarà el Pla de Formació Contínua, objecte del present Conveni, amb un import de 2.580.793,35 euros. Es procedirà a posar a disposició de les entitats promotores designades per la Generalitat Valenciana, d'una sola vegada i després de la firma del present Conveni, els imports dels plans de formació aprovats, de conformitat amb els terminis d'execució previstos en el corresponent pla de formació contínua, d'acord amb el que estableix l'article 2.3, de l'Ordre Ministerial d'11 de gener de 2001.
  
Quarta. L'entitat promotora destinarà els fons lliurats per l'Institut Nacional d'Administració Pública a les despeses corresponents a l'execució i desenvolupament de les accions formatives previstes en el Pla de Formació Contínua aprovat.
  
Cinquena. L'entitat promotora a què es refereix la clàusula anterior, serà la que designe el conseller de la comunitat autònoma firmant del present Conveni.
  
Sisena. El seguiment del present Conveni correspon a la Comissió General per a la Formació Contínua, sense perjudici del que preveu l'article 17 del III Acord de Formació Contínua en les Administracions Públiques.
  
Setena. Dels litigis que puguen plantejar-se en l'aplicació i interpretació d'aquest Conveni, coneixerà la Jurisdicció Contenciosa Administrativa.
  
Vuitena. La Generalitat Valenciana acreditarà la realització de l'activitat, d'acord amb el que preveu la Llei General Pressupostària.
  
Novena. D'acord amb el que estableix el paràgraf segon de l'article 4.5, de l'Ordre Ministerial de l'11 de gener de 2001, per la qual s'aproven les bases reguladores per al desenvolupament de plans de formació, en el marc del III AFCAP, les actuacions de comprovació de la gestió dels fons previstos en la clàusula tercera d'aquest Conveni i les de control financer, seran dutes a terme pels òrgans competents a l'efecte de la Comunitat Autònoma.
  
Deu. Aquest Conveni tindrà vigència durant l'exercici pressupostari de 2002.
  
I en prova de conformitat, firmen el present conveni en dos exemplars, i se'n queda un en poder de cada part, en el lloc i la data dalt indicats, el ministre d'Administracions Públiques: Excm. Sr. Jesús Posada Moreno i el conseller de Justícia i Administracions Públiques de la Generalitat Valenciana, Hble. Sr. Carlos González Cepeda.
  
El ministre d'Administracions Públiques: Jesús Posada Moreno
  
El conseller de Justícia i Administracions Públiques: Carlos González Cepeda.